
Kako se odnositi prema svekrvi, odnosno punici koja nije vjernica? Kako se postaviti u svađi? Allah vas nagradio!


* 
* 
* 
* 
* 
* 
* 

 
Kako se odnositi prema svekrvi, odnosno punici koja nije vjernica?

Neka Svevišnji i vas nagradi zbog postavljenog pitanja, jer o vjeri ne pita osim ko vodi računa o njoj. Ako mi dopustite, korigirao bih postavljeno pitanje, odnosno potpitanje: “Kako se postaviti u svađi?”, i formulirao bih ga ovako: “Kako se sačuvati svađe?” Nedvojbeno, bolje je i lakše izbjeći svađu nego se sačuvati grubih izraza i vrijeđanja kada svađa već nastane. Vjernik treba biti mudar i prema drugim ljudima treba se postaviti kao što se ljekar postavlja prema pacijentima: pacijentu treba savjet, korisna riječ, blago i uljudno ophođenje, ne treba mu osornost i grubost. Pogledajmo kako se Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, lijepo ophodio prema muslimanima koji su se ponekad nekorektno ponijeli prema njemu. Zato su ga svi voljeli i cijenili. Resulullah, ﷺ, imao je na umu ove Allahove, dželle šanuhu, riječi: **“A da si ti bio grub i osoran prema njima, oni bi se razbježali…”** (Ali Imran, 159.)


Subhanallah, ako bi ***[ashabi](https://pitajucene.com/search/ashab/questions/ "Pretraži pitanja o ashabima")*** pobjegli od njega zbog grubosti, kako bi onda postupila naša ***[rodbina](https://pitajucene.com/search/rodbina/questions/ "Pretraži pitanja o rodbini")***, prijatelji, tazbina kada je riječ o nama! Da li neko od njih nas voli bar jednu desetinu koliko su ashabi voljeli Poslanika, ﷺ?! Budi blag, nastoj izbjegavati svađe, strpi se Allaha radi, pa ćeš vidjeti kako Stvoritelj, dželle šanuhu, učvršćuje i pomaže strpljive. A ako, ne daj Bože, dođe do svađe, izbjegavajte ružne riječi; nisu isti oni koji znaju i oni koji ne znaju: **“Zlo dobrim uzvrati, pa će ti dušmanin tvoj odjednom bliski prijatelj postati!”** (Fussilet, 34.) Prelaženje određenih granica i kršenje normi prilikom svađe izrazita je osobina licemjera, što stoji u hadisu koji je zabilježio imam Buharija: *“…a kada se svađa ili prepire, prelazi granice.”* Molim Svemogućeg Allaha da ti pomogne i da ti da ono što je najbolje za tebe na ovom i budućem svijetu!


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


